**Fontos változás a felvételi eljárásban!**

**Az egyéni jelentkezés menete a 2017/2018. tanévben zajló középfokú felvételi eljárás során**.

A középfokú felvételi eljárásban a felvételi lapok kitöltését főszabályként a jelentkező általános iskolája végzi. Ettől eltérő esetben egyéni jelentkezés benyújtására kerül sor. A felvételi lapok egyéni kitöltése az alábbiak szerint kezdeményezhető.

* A felvételi lapok kitöltését a jelentkező, illetve a szülő **önállóan is kezdeményezheti**, ha a jelentkező:
	+ a középiskola kilencedik évfolyamánál alacsonyabb évfolyamára (tehát 6, vagy 8 évfolyamos gimnáziumba) jelentkezik
	+ általános iskolája többcélú intézmény (általános iskolai mellett középfokú iskolai alapfeladatot is ellát), és a jelentkező a felvételi eljárás során nem kizárólag a saját intézményébe kíván jelentkezést benyújtani.
* A felvételi lapok kitöltését a jelentkezőnek, illetve a szülőnek **önállóan kell kezdeményeznie**, ha a jelentkezőnek jelenleg **magyarországi általános iskolával nincs tanulói jogviszonya**, azaz:
	+ a jelentkező jelenleg külföldi intézménnyel áll tanulói jogviszonyban, vagy
	+ a jelentkező jelenleg egy magyarországi középfokú iskolával áll tanulói jogviszonyban.

Az egyéni jelentkezés során a felvételi lapokat (tanulói adatlap és jelentkezési lap(ok)) a jelentkezőnek, illetve a szülőnek a KIFIR elektronikus adatlapkitöltő program egyéni jelentkezők számára létrehozott felületén kell előállítani, majd továbbítani kell a továbbtanulásra kiszemelt középfokú iskolákba, illetve az Oktatási Hivatalba.
**A KIFIR elektronikus adatlapkitöltő program egyéni jelentkezők számára program 2018 januárjában** – az általános felvételi eljárás kezdetén – **lesz elérhető az Oktatási Hivatal honlapján**. Oktatási azonosítóval nem rendelkező tanulók részére a középfokú felvételi eljárásban szükséges, ún. „fiktív azonosító számot" a program automatikusan generálja majd, annak külön igénylése nem szükséges a felvételi eljárás során.
**Felhívjuk a figyelmüket, hogy az idei tanévtől a kézzel kitöltött felvételi lapok feldolgozására nincs lehetőség, ezért NE HASZNÁLJÁK az interneten különböző honlapokon megtalálható, korábbi tanévi felvételi lap nyomtatványokat.**

Javasoljuk, hogy a felvételi eljárással kapcsolatban, tanulmányozzák át az Oktatási Hivatal honlapján a [Köznevelés/Középfokú felvételi eljárás/Aktuális beiskolázási időszak (2017/2018. tanév)/Felvételi a középfokú iskolákban a 2017/2018.tanévben](https://www.oktatas.hu/kozneveles/kozepfoku_felveteli_eljaras/2017_2018beiskolazas/kozepfoku_felveteli_2017_2018) menüpont alól letölthető tájékoztató **kiadványunkat**. A kiadvány részletes áttekintést nyújt a felvételi eljárás menetéről és az eljáráshoz kapcsolódó határidőkről.
**A középfokú felvételi eljárás feladatainak időrendi áttekintése** a K[öznevelés/Középfokú felvételi eljárás/Aktuális beiskolázási időszak (2017/2018. tanév)/A középfokú felvételi eljárás feladatainak időrendi áttekintése](https://www.oktatas.hu/kozneveles/kozepfoku_felveteli_eljaras/2017_2018beiskolazas/kozepfoku_felveteli_eljaras_idorend2017_2018) útvonalon elérhető cikkből tölthető le.
A középfokú felvételi eljárásra vonatkozó **jogszabályok, közlemények** szintén a Köznevelés/Középfokú felvételi eljárás menüpontban, a [Jogszabályok, közlemények](https://www.oktatas.hu/kozneveles/kozepfoku_felveteli_eljaras/jogszabalyok) linkre kattintva érhetők el.

( Az Oktatási Hivatal december 8 -i tájékoztatója)